Sulík, Richard, podpredseda vlády a minister hospodárstva SR (2021-10-27):
Budem rýchly. Pani Sulanová, no my sme v kontakte už aj v iných veciach, trochu ma prekvapuje, že ste sa s týmto neobrátili na mňa doteraz, neviem na... z voleja... (Reakcia z pléna.) Aha, vy ste sa len v pondelok dozvedeli. No a ja, ja sa to dozvedom... dozvedám teraz práve, ja vás pekne poprosím, Richard@Sulik.sk, napíšte mi mail, budem sa tomu hneď venovať, ako mail dostanem. Pán Taraba. Je tu? Je, tu ste. No, k tým Novákom. Nováky produkujú 1,5 mil. ton CO2, je to veľa, jednoducho aj tam to okolie, tam keď napríklad prší a tak, je tam, tá, tá špina tam je, je to vidieť, nie je to len CO2, sú to aj pevné, teda tuhé častice. Oproti Číne je to nič, je to zanedbateľné. Však ja tiež patrím k tým, ktorí dlhodobo kritizujú tento Green Deal, túto, toto, tieto prehnané preteky o to, že o koľko percent znížime CO2, malo to byť, byť najprv 30 % v Európskom parlamente, Parížska dohoda, 30 % zníženie, tam som ja hlasoval, bol som pripravený hlasovať za, potom tam prišli, prišli rôzni ľudia, ktorí chcú, ktorí chceli by svet... o... za každú cenu lepším, niekedy až za vysokú cenu lepším, že 40 musí byť. To som už odmietol. Aj to bolo málo, potom, že 50. A potom prišla Ursula von der Leyen, že 54, 52 a je to 55 %. Pri takomto nastavení, navyše sa teda zužuje ponuka tých CO2 povoleniek, čo tiež že nie, Európska únia škrtí asi o 2 % ročne množstvo CO2 povoleniek pre Európu, to tiež ženie cenu tých CO2 povoleniek hore. Ak odíde Žiar nad Hronom, teda Slovalco ak zastaví výrobu, a táto výroba by sa presunula do Číny, tak konkrétne to znamená, že Žiar nad Hronom na každú vyrobenú tonu hliníka vyprodukuje 5,2 tony CO2, v Číne je táto hodnota 16 ton, čiže takto my pomôžeme svetovej klíme, ak tu budeme tu príliš škrtiť. Preto aj mám tu jeden čerstvý článok, ten je dva dni starý, z Nemecka, z nemeckého Die Welt, kde, kde konštatujú, že množstvo celosvetového CO2 rastie napriek tomu, čo my tu teda všetko zažívame, množstvo rastie, 400, v 2015. roku bolo prekročených 400 PPM CO2, už je to, teraz sme pri 413 minulý rok, 416 tento rok a to nejaká stanica na Havaji alebo kde merala. Jednoducho množstvo CO2 rastie, lebo vytláčame z Európskej únie výrobu, ktorá potom v Číne vyrába omnoho, omnoho škodlivejšie pre životné prostredie. Toto odo mňa nepočujete prvýkrát, napriek tomu som za to, aby sme Nováky odstavili, lebo my ešte za to platíme. Dobre, keď je teraz uhlie drahé, možnože by sme neplatili, ale hnedé uhlie je aj tak energeticky menej výdatné a je omnoho rozumnejšie prejsť na, na jadro. Ak budú dokončené Mochovce III a Mochovce IV, tak my budeme naozaj že energeticky nezávislí, preto si myslím, tá stratégia je dobrá, že CO2, že Nováky odstavíme. A aj Vojany. Vojany z dvanástich turbín bežia ešte, beží vlastne jedna teraz, ale majú veľkú kopu uhlia na dvore, takto asi 100-tisíc ton, hej, tak to ešte spália, a potom odstavíme finálne aj Nov... aj Vojany. Povedali ste, že Enel, najlepšie by bolo, keby Enel prebral štát, tak ak máte, neviem koľko, 100 mil. eur, tak môžme sa o tom začať baviť. Ja si myslím, ďaleko účinnejšie a rýchlejšie je, keď začneme Enel tlačiť do toho, aby sa držal na dohody. To je, tá dohoda s Enelom akože nie je zlá. Len áno, neviem, vy ste to povedali alebo kto, Enel nemá nikde na svete jadrovú elektráreň ani nikdy nemal, robili nejaké prípravné pokusy v Taliansku, ale nemá s tým skúsenosti, nemá, áno, stala sa chyba, keď sa to privatizovalo. Ja som sa už vy... ja som sa viackrát vyjadril, že privatizáciu Slovenských elektrární z roku dvetisíc-, zdá sa mi, -štyri alebo -tri, považujem za najviac škandalóžnu... škandalóznu privatizáciu. To si viete vygúgliť, takéto moje výroky, hovorím to aj dnes. Treba ale jedným dychom aj dodať, že v roku 2014 Robert Fico toto mohol zvrátiť, keď Enel predával polovicu svojho podielu, z tých 66 %, čo kúpil, predávali 33 českej firme EPH. Tam sa dalo vstúpiť, toto Robert Fico nespravil. Čiže myslím si, že on tiež nesie nejakú spoluvinu na dnešnom stave. Pán Kočiš, pýtali ste sa na tie technické otázky. Poprosím vás, takisto na Richard@Sulík.sk mi poslať všetky vaše otázky. Aj ktokoľvek iný. A konkrétne otázky ku Geothermu v Košiciach posuniem na šéfo... posuniem šéfovi MH Managementu Ľubošovi Lopatkovi, ktorý to procesuje. Ja nemám dostatočne veľa technických informácií. Chcem vám ale povedať s tým Geothermom, aby ste v tom nevideli nejakú, že úplnú spásu, my nesedíme jak Island na, na jednom veľkom jazere horúcej vody. Ten, to Slovenskom sa tiahne taká žila, ktorá má, si predstavte, ako nejaké potrubie, a tam sú ochranné pásmo. Ako keby, hej. Takže tiahne sa jedna žila, kde je tá teplota veľmi vysoká, dosahuje, povedzme tých spomínaných 130 stupňov, potom okolo nej, tam pár kilometrov, tu pár kilometrov sa viete navŕtať už ale iba na 100-stupňovú a 80-stupňovú vodu, a tam, samozrejme, čím nižšia vo... čím nižšia teplota, tak tým viac vám klesá efektívnosť, preto ako nie, nie je to, že, že spása pre celú krajinu, ale súhlasím, tam, kde to má najviac zmysel, tak tam to treba robiť. Len viete, vy si urobíte nejaký veľký vrt na juhu Slovenska, kde sú, kde sú povedzme samé dediny, čiže nemečuje to dostatočne s mestami, preto sme si povedali, ideme, kde je taká dobrá kombinácia najväčšej efektivity, najväčšej geotermálnej energie a najväčšieho spotrebiteľa, to sú Košice a tam to ideme spraviť. A tam napr. tie dva vyvŕtané, tie dva urobené vrty, keď sa, keď sa to podarí prepojiť, tak pokryjú asi len 40 % potreby Košíc. To len pre informáciu. No a na záver, pán Žiga. Pán Žiga je tu? Tu ste. Pán Žiga, nevyhováram sa na svojich predchodcov, nie. V dvoch prípadoch hovorím „lebo Fico“, a to je v prípade podpory uhlia do roku 2023 a v prípade fotovoltaiky. Tu, v elektrárňach som konštatoval – a to neberte to ako výhovorku – však my sa s tým boríme, s tou atómkou, odkedy sme tam, a nezvolávam tlačovky, Žiga spravil toto, Žiga nespravil toto, ale konštatujem, že vy ste mali, vy ste mohli a mali zasiahnuť. Toho Morejona ste tam jednoducho nemali trpieť. A namiesto toho, aby ste dupli si v prípade Morejona, ako sme si dupli my, tak vy ste v decembri 2019, tri mesiace pred voľbami, odvolali človeka z atómky, ktorý tam mal byť taký ten technický dozor. Keď sme my nastúpili, tá pozícia bola neobsadená, a toto mám, vlastne fakt ja to len konštatujem, že, že tu sa dalo robiť viac už aj v minulosti, ale toto neberte ako výčitku, prosím vás. Potom ešte tu mám takú poslednú poznámku, že keď cena ide hore, tak na vine je predchádzajúca vláda. Nie. To som ani takto, takto som to ani nikdy nepovedal. Povedal som to, že, že veľ... máme vysoké distribučné poplatky kvôli jednej z najvyšších TPS-iek v Európe, lebo tam sú zašité náklady na uhlie a náklady na OZE, toto ovládate minimálne tak dobre ako ja, takže nemusím tu ďalej o tom rozprávať. Ja sa vám chcem teda úplne na záver poďakovať a snáď sa niekedy vidíme s nejakým zákonom. Prajem pekný deň a dobrú chuť na obed.